b'\n_START_ARTICLE_\nChr. Knag (m\xc3\xb8belfirma)\n_START_PARAGRAPH_\nChr. Knag var en snekker- og m\xc3\xb8belforretning i Bergen, startet av Christopher Severin Knag i 1878 og videref\xc3\xb8rt av s\xc3\xb8nnen Alf Knag. Bedriften ble lagt ned i 1975.\n_START_SECTION_\nEtableringen\n_START_PARAGRAPH_\nChristopher Knag etablerte seg som m\xc3\xb8belsnekker i Bergen i 1878. i et lite verksted i Kroken 3 i Dreggen. Den gang hadde han kun 60 kroner i startkapital, og m\xc3\xa5tte avfinne seg med en leid h\xc3\xb8velbenk. P\xc3\xa5 slutten av 1800-tallet var det rundt 45 snekker- og m\xc3\xb8belforretninger i Bergen, s\xc3\xa5 det var mange konkurrenter._NEWLINE_Knag fikk raskt et godt ry som dyktig snekker. Dette gjorde at han fikk anledning til \xc3\xa5 knytte til seg svenner, og etterhvert l\xc3\xa6regutter. Lokalene ble for sm\xc3\xa5, og han m\xc3\xa5tte se seg om etter et nytt egnet sted, i Skostredet 1. Her var det tilstrekkelig plass til at bedriften kunne vokse. Etter 25 \xc3\xa5r, i 1909, ble lokalene atter en gang for sm\xc3\xa5, og han fant et st\xc3\xb8rre lokale i Domkirkegaten 6, og der ble bedriften ble v\xc3\xa6rende. De f\xc3\xb8rste \xc3\xa5rene gikk det heller d\xc3\xa5rlig, men det ryktes etter hvert at han leverte fremragende kvalitetsh\xc3\xa5ndverk. Derfor varte det ikke lenge f\xc3\xb8r bedriften tok seg opp.\n_START_SECTION_\nProduksjonen\n_START_PARAGRAPH_\nKnag sin produksjon rettet seg mest mot en voksende middelklasse. Etter hvert fikk han ogs\xc3\xa5 kunder fra borgerstanden, som tidligere helst bestilte sine m\xc3\xb8bler fra utlandet. Enkelte kunder bestilte gjerne et sett m\xc3\xb8bler til hele rom, da fikk alle m\xc3\xb8blene en helhetlig stil. Stilen kunne variere fra helt enkel empire til en mer svulmende rokokko. Knag lagde m\xc3\xb8bler i den stil kunden \xc3\xb8nsket, han lagde gjerne flere utkast som kunden kunne velge mellom._NEWLINE_Knag la stor vekt p\xc3\xa5 kvalitet, konstruksjon og stilrenhet, derfor fikk ogs\xc3\xa5 Knagm\xc3\xb8bler et godt ry som kvalitetsm\xc3\xb8bler, b\xc3\xa5de i innland og utland. Bestillingene kom ikke bare fra Bergen, men ogs\xc3\xa5 fra resten av landet og fra en del andre land. Knag var ogs\xc3\xa5 spesielt kjent for sine arbeider i intarsia, bilder i tre innfelt i m\xc3\xb8belflater. I dag er Knagm\xc3\xb8bler sett p\xc3\xa5 som familieklenodier og samleobjekter.\n_START_SECTION_\nVeksten\n_START_PARAGRAPH_\nP\xc3\xa5 det meste var det ca. 60 ansatte hos Chr. Knag, det var snekkere, dreiere, treskj\xc3\xa6rere, m\xc3\xb8beltapetserere, kontorpersonale, svenner, l\xc3\xa6regutter og en sj\xc3\xa5f\xc3\xb8r. Knagm\xc3\xb8blene er stort sett tegnet av enten Christoffer, Johan - eldste s\xc3\xb8nn som egentlig skulle overta bedriften, men d\xc3\xb8de i ung alder - eller Alf, men de var ikke alltid med p\xc3\xa5 selve produksjonen av m\xc3\xb8blene._NEWLINE_I 1932 \xc3\xa5pnet bedriften en filial i Oslo, Chr. Knag AS i Arbinsgate 1. Her tok de imot bestillinger p\xc3\xa5 m\xc3\xb8bler som s\xc3\xa5 ble lagd i Bergen og fraktet til Oslo. Dette viste seg med tiden \xc3\xa5 bli dyrt i forhold til administrasjon og transport. I 1938 ble det ogs\xc3\xa5 opprettet en salgsfilial i Bergen, Interi\xc3\xb8rkunst AS i Starvhusgaten. Her ble det solgt m\xc3\xb8belstoffer, gulvtepper, gardiner, kunst- og dekorasjonsgjenstander, lamper m.m._NEWLINE_Da andre verdenskrig br\xc3\xb8t ut hadde firmaet opparbeidet seg et betydelig varelager. Da grensene ble stengt for import var dette lageret av stor betydning for videre drift av Chr. Knag. Lageret ble etter hvert t\xc3\xb8mt, ogs\xc3\xa5 for ukurante varer. Da m\xc3\xa5tte krisevarer og erstatningsstoffer tas i bruk.\n_START_SECTION_\nNedgang og avvikling\n_START_PARAGRAPH_\nI de f\xc3\xb8rste etterkrigs\xc3\xa5rene gikk det bra for firmaet, men etter hvert som fabrikkproduserte m\xc3\xb8bler ble billigere og arbeidernes l\xc3\xb8nninger steg gikk det d\xc3\xa5rligere for Chr. Knag. Som resultat av d\xc3\xa5rlige tider ble Oslo-avdelingen, som var dyr i drift, solgt i 1954. Bemanningen p\xc3\xa5 verkstedene ble redusert gradvis til et minimum. Rundt 1967 ble Interi\xc3\xb8rkunst AS skilt ut av Chr. Knag og overtatt av Alf Knags s\xc3\xb8nn, Finn Knag. Det ble stadig vanskeligere \xc3\xa5 selge h\xc3\xa5ndlagde kvalitetsm\xc3\xb8bler til kunder som \xc3\xb8nsket billigere m\xc3\xb8bler. Da Alf Knag d\xc3\xb8de i 1975 var det ugjenkallelig slutt for bedriften Chr. Knag, som da hadde produsert m\xc3\xb8bler i 97 \xc3\xa5r.\n_START_SECTION_\nArkivet\n_START_PARAGRAPH_\nArkivet etter Christopher og Alf Knag er oppbevart ved Bergen byarkiv. Arkiv er innholdsrikt, med materiale fra perioden 1870\xe2\x80\x931975. Det dreier seg om dokumentasjon vedr\xc3\xb8rende driften, tegninger, samt noe privat materiale. Bedriften hadde ulike typer kataloger beregnet p\xc3\xa5 kunder, og noen av disse inneholder foto og tegninger av m\xc3\xb8bler, i tillegg til detaljerte beskrivelser av m\xc3\xb8bler uten illustrasjoner. Det kunstneriske materialet dreier seg om m\xc3\xb8beltegninger i 1:10 format og h\xc3\xa5ndkolorerte kopier av disse. I tillegg finnes skisser til m\xc3\xb8bler og intarsia, en stor mengde 1:1 arbeidstegninger/sjablonger som ble brukt som mal i m\xc3\xb8belproduksjonen. Chr. Knag var spesielt kjent for m\xc3\xb8bler med innlagt intarsia, bilder i tre. Arkivet inneholder derfor en del pr\xc3\xb8ver av intarsia.'